Eerste TV-onderhoud met Oscar binnekort uitgesaaiOscar Pistorius op 19 Maart 2014 in die hof Foto: Leon Sadiki/Citypress/Pool (SAPA) Die eksklusiewe ITV-onderhoud, wat deur die ondersoekende joernalis Mark Williams-Thomas behartig word, is in Pistorius se oom se huis in Waterkloof opgeneem. In die onderhoud praat Pistorius glo oor sy voorbereiding om terug te keer tronk toe nadat sy skuldigbevinding aan strafbare manslag deur die appèlhof na moord verander is. ITV berig Pistorius gee in die onderhoud sy weergawe van wat die aand gebeur het toe hy Steenkamp in die badkamer van sy spoghuis in Silver Lakes, Pretoria, doodgeskiet het. Hy word uitgevra oor sleutelelemente in die verdediging se saak wat uiteindelik tot sy skuldigbevinding gelei het en praat ook oor sy verhouding met Steenkamp, bewerings van sy vorige aggressiewe gedrag teenoor haar en sy vorige gebruik van vuurwapens. Volgens ITV is die Steenkamp-familie glo gevra om deel van die program te wees, maar het die versoek van die hand gewys. Oscar Pistorius: The Interview sal op 24 Junie in die Verenigde Koninkryk gebeeldsaai word. Die datum vir beeldsending in Suid-Afrika is nog nie bekend gemaak nie. Pistorius sal na verwagting Maandag weer in die hooggeregshof in Pretoria verskyn vir die voorvonnisverhoor van sy skuldigbevinding aan moord. Hy kan moontlik die minimum voorgeskrewe vonnis van 15 jaar tronkstraf opgelê word, maar sy regspan sal na verwagting probeer bewys dat daar wesenlike en dwingende omstandighede is wat die hof regverdig om van die minimum vonnis af te wyk. Lees alle vorige berigte oor Oscar Pistorius op Maroela Media.